บชน.แนะประชาชนเลี่ยง 5 เส้นทางม็อบเดินขบวนไปบ้านนายกฯ ตั้งแต่เวลา 12.00 น.  คาดถนนวิภาวดีขาออกได้รับผลกระทบมากที่สุด
พล.ต.ต.จิรสันต์ แก้วแสงเอก รองผู้บัญชาการตำรวจนครบาล ( รอง ผบช.น.)ในฐานะโฆษกกองบัญชาการตำรวจนครบาล (บช.น.) เปิดเผยว่า บช.น. ได้เตรียมการบริหารจัดการด้านจราจรเพื่อรองรับการชุมนุม และขอให้ประชาชนหลีกเลี่ยงเส้นทาง โดยคาดว่าเส้นทางที่จะได้รับผลกระทบจากการชุมนุมวันนี้มี 5 เส้นทาง ประกอบด้วย    1) ถนนพญาไท ตั้งแต่แยกพญาไท-อนุสาวรียชัยสมรภูมิ     2) ถนนพหลโยธิน ตั้งแต่แยกสะพานควาย-อนุสาวรียชัยสมรภูมิ     3) ถนนราชวิถี ตั้งแต่แยกตึกชัย-อนุสาวรียชัยสมรภูมิ     4) ถนนดินแดงตั้งแต่แยกดินแดง - อนุสาวรียชัยสมรภูมิ     5) ถนนวิภาวดีรังสิตขาออกตั้งแต่โรงพยาบาลทหารผ่านศึก-สโมสรทหารบก         ดังนั้นจึงขอให้ประชาชนหลีกเลี่ยงเส้นทางดังกล่าวตั้งแต่เวลา 12.00 น.เป็นต้นไป         อย่างไรก็ตาม สำหรับการดูแลความเรียบร้อยในวันนี้ ตำรวจได้จัดเตรียมกำลัง 4 กองร้อย แบ่งเป็นกำลังตำรวจปฏิบัติหน้าที่จริง 2 กองร้อย และกำลังสำรองอีก 2 กองร้อยในการดูแลความสงบเรียบร้อย พร้อมจัดชุดเคลื่อนที่เร็ว ตรวจตราบุคคลที่มีความเสี่ยงต่อการพกพาสิ่งของผิดกฎหมายเข้าร่วมการชุมนุม